**Dzintris Kolāts** (dzimis 1959. gada 15. novembrī) ir Latvijas žurnālists, bijušais Latvijas Radio ģenerāldirektors (1995—2005, 2009—2011) un Ziņu dienesta vadītājs (2007—2009), Latvijas Televīzijas Ziņu dienesta vadītājs (2011—2012).

Biogrāfija
----------

Dzintris Kolāts ir dzimis 1959. gada 15. novembrī Salacgrīvā. 1983. gadā absolvēja Latvijas Valsts universitātes Ģeogrāfijas un Zemes zinātņu fakultāti. 2005. gadā pabeidza Latvijas Universitātes Ekonomikas fakultāti.

1983. gadā Dz. Kolāts sāka darbu Latvijas Radio (LR) kā diktors praktikants, darbojās raidījumā «Mikrofons». No 1990. līdz 1992. gadam bija LR Ārzemju raidījumu redakcijas programmu vadītājs. 1995. gadā Kolāts bija Latvijas Radio reklāmas pakalpojumu daļas vadītājs, un tā paša gada novembrī tika ievēlēts par LR ģenerāldirektoru. 2005. gadā Kolāts, nostrādājis ģenerāldirektora amatā divus piecu gadu termiņus, amatu zaudēja. Viņš kļuva par Latvijas Preses izdevēju asociācijas (LPIA) izpilddirektoru un Latvijas Televīzijas (LTV) raidījuma «Valsts pirmās personas» vadītāju.

2007. gada 1. augustā Dz. Kolāts pameta darbu LPIA un LTV un kļuva par Latvijas Radio Ziņu dienesta vadītāju. Pēc LR ģenerāldirektora Aigara Semēvica atkāpšanās Kolāts 2009. gada 21. janvārī tika iecelts par ģenerāldirektora pienākumu izpildītāju, bet 30. martā tika apstiprināts ģenerāldirektora amatā. 2011. gada oktobrī viņš iesniedza atlūgumu, lūdzot atbrīvot no ģenerāldirektora amata ar 11. novembri, lai kandidētu Latvijas Televīzijas Ziņu dienesta vadītāja amatam. Tā paša gada decembrī viņš kļuva par LTV Ziņu dienesta vadītāju un sāka vadīt raidījumu «100. panta preses klubs». Gadu vēlāk, 2012. gada decembrī alkoholisma dēļ no amata atkāpās.

2017. gada novembrī Dz. Kolāts kļuva par Rīgas un Apriņķa Avīzes galveno redaktoru. 2019. gada decembrī no amata aizgāja.

2020. gada 23. jūnijā Dz. Kolāts vietnē *YouTube* izveidoja kanālu "Kolāta Kuivižu televīzija". Kanāla videoklipos lielākoties tiek intervētas gan Salacgrīvas novadā, gan valstī zināmas personības.

Kopš 2021.gada vasaras kopā ar Mārci Bendiku un Juri Garjānu darbojas inerneta raidījumā/podkāstā "Jautājums no provinces"

Abas Dz. Kolāta meitas Sarmīte un Elīna Kolātes arī darbojas žurnālistikā. Sarmīte Kolāte strādā Latvijas Radio, Latvijas Televīzijā un lasa lekcijas Latvijas Universitātē, bet Elīna Kolāte ir žurnāliste un komunikācijas speciāliste. Dēls Sandris Kolāts darbojas kā individuāla pasūtījuma sporta, bērnu un atpūtas mēbeļu izgatavotājs.

Atsauces
--------

1. 1 2 3  «Kolāts dzimšanas dienā no kolēģiem saņem pīpi». Tvnet. 2002. gada 15. novembrī. Skatīts: 2020. gada 24. janvārī.
2. ↑  «LU ABSOLVENTI ATKLĀJ FORMULU, CIK VĒRTĪGS IR DIPLOMS». Latvijas Universitātes Juridiskā fakultāte. 2018. gada 29. janvārī. Arhivēts no oriģināla, laiks: 2020. gada 24. Janvāris. Skatīts: 2020. gada 24. janvārī.
3. 1 2  «Kolātu ieceļ par Latvijas Radio ģenerāldirektoru». Delfi. 2009. gada 30. martā. Skatīts: 2020. gada 24. janvārī.
4. 1 2  «Kolāts vadīs Latvijas Radio ziņu dienestu». Delfi. 2007. gada 14. jūnijā. Skatīts: 2020. gada 24. janvārī.
5. ↑  «Latvijas radio atkal vadīs Dzintris Kolāts». Dienas Bizness. 2009. gada 21. janvārī. Skatīts: 2020. gada 24. janvārī.
6. ↑  «Latvijas Radio boss Kolāts iesniedzis atlūgumu». Delfi. 2011. gada 12. oktobrī. Skatīts: 2020. gada 24. janvārī.
7. ↑  «LTV raidījumu '100.panta preses klubs' turpmāk vadīs Dzintris Kolāts». Delfi. 2011. gada 1. decembrī. Skatīts: 2020. gada 24. janvārī.
8. ↑  «Kolāts darbu televīzijā pametis alkohola dēļ». Delfi. 2012. gada 11. decembrī. Skatīts: 2020. gada 24. janvārī.
9. ↑  «Par 'Rīgas un Apriņķa Avīzes' galveno redaktoru kļuvis Dzintris Kolāts». Delfi. 2017. gada 13. novembrī. Skatīts: 2020. gada 24. janvārī.
10. ↑  «Kanāls "Kolāta Kuivižu televīzija" vietnē YouTube».

Ārējās saites
-------------

* *Twitter* profils